
AgroMAP - helyspecifikus adatokat tartalmazó, mezőgazdasági döntéstámogató szoftver

A mezőgazdaságban is, mint más szakterületeken szükségessé vált a digitalizáció. A korszerű technológiáknak köszönhetően szinte naprakészek vagyunk nagymennyiségű adatok begyűjtésére és kezelésére, melyek a gazdálkodás folyamatában jelentős segítséget nyújtanak. A digitalizáció során nem szabad megfeledkeznünk a gazdálkodással együttjáró adminisztrációs kötelezettségekről. Jelenlegi dolgozatom egy korábbi TDK dolgozat folytatásaként született. Első alkalommal a mezőgazdasági tevékenységekkel kapcsolatos dokumentációs kötelezettségek (bejelentések, pályázatok) online felületen történő intézésének lehetőségét tűztem ki célul, de a kezdeti tapasztalatok alapján megmutatkozott a térképi háttér igénye, amely a felszínborítás mellett a gazdálkodási napló vezetéséhez szükséges ingatlan-nyilvántartási adatokat is biztosítja. Ma már az elmúlt két év munkája eredményeképpen, bármely gazdálkodó választhatja a néhány felkínált lehetőség közül az online elérhető „AgroMAP” széleskörű szolgáltatást nyújtó, helyspecifikus adatokat tartalmazó, mezőgazdasági szoftvert.



